Man doodgeslaan oor vermoedelike ‘ontvoering’Argieffoto: SAPD/Facebook ŉ KwaZulu-Natalse man wat sy vriend se 11-jarige seun by hom in ŉ voertuig gehad het, is Dinsdag glo deur gemeenskapslede doodgeslaan omdat die woedende skare gedink het hy het die seun ontvoer. Kol. Thembeka Mbhele, woordvoerder van die polisie, het gesê ŉ pa, sy seun en die pa se vriend het omstreeks 17:00 in ŉ straat in Pinetown stilgehou. Die pa het uitgeklim om vir sy seun te gaan kos koop en die vriend het saam met die seun in die voertuig gewag. “Die man het ná ŉ rukkie teruggekeer en gesien sy voertuig is omgekeer en ŉ skare is besig om sy vriend aan te rand. Die gemeenskap het vermoedelik gedink dat die vriend die kind ontvoer het,” het Mbhele gesê. “Sy vriend het ernstige beserings opgedoen en is op die toneel dood verklaar. Nog ŉ onbekende man, wat hom glo probeer help het, is ook dood.” Genl.maj. Bheki Langa, waarnemende polisiekommissaris in KwaZulu-Natal, het die voorval ten sterkste veroordeel. “Ons doen ŉ beroep op die gemeenskap om saam met die polisie te werk en moontlike misdade aan te meld eerder as om die reg in eie hande te neem,” het Langa gesê. Mbhele het gesê die polisie probeer steeds die naasbestaandes van die onbekende man opspoor. “Die swart man was ongeveer 40 jaar oud. Hy het blou jeans en ŉ grys T-hemp aangehad. Mense met meer inligting word versoek om ao. Mwandla by 078 700 6659 te bel of die Stop Misdaad-nommer, 0860 010 111, te skakel.”